Kiyev, Livov va Xarkivda dafn marosimlari, Donbassda og‘ir janglar. Urush suratlari

Ukrainadagi urushning 115-kuni o‘tdi. So‘nggi ma’lumotlar
Quyida so‘nggi kunlarda Ukrainaning turli hududlarida olingan suratlar.
Kiyev
Faxriy qorovul 9 iyun kuni Izyum atrofida halok bo‘lgan Roman Ratushniyning tobutini olib o‘tmoqda. 24 yoshli Ratushniy Kiyevda taniqli faollardan bo‘lgan, Yevromaydanda ishtirok etgan. Uning tashabbuslaridan biri Protasov Yar — shahar chetidagi yashil hududni qurilishlardan himoyalash edi. U Odessadagi «Praviy sektor» yetakchisi, bezorilikda gumonlanib, uy qamog‘iga tashlangan Sergey Sternenkoni qo‘llab-quvvatlab o‘tkazilgan aksiyada qatnashgan. Urush vaqtida Ratushniy 93-alohida mexanizatsiyalashgan brigada («Xolodniy ovrag») tarkibida Kiyev yaqinidagi janglarda ishtirok etgan, Trostyanets, Sumi uchun jang qilgan, shuningdek Izyum atrofidagi harbiy harakatlar ishtirokchisi bo‘lgan. Ratushniy bilan vidolashish uchun yuzlab kishilar, jumladan Kiyev meri Vitaliy Klichko ham hozir bo‘ldi.
Roman Ratushniyning dafniga kelganlar fayerlarni yoqishmoqda. Kiyevdagi Volgogradsk ko‘chasini Ratushniy sharafiga qayta nomlash taklif etilgan. Shuningdek shaharda Ratushniydan iqtibos keltirilgan graffiti paydo bo‘lgan: «Biz hozir qancha ko‘p rossiyalikni o‘ldirsak, bizning bolalarimizni o‘ldirish uchun shunchalik kam rossiyalik keladi»
Livov
Ukrainalik harbiy xizmatchilar o‘z safdoshlari, yaqinda Rossiya qo‘shiniga qarshi janglarda halok bo‘lgan Ivan Kerdman va Sergey Spodarenkoning dafn marosimida ishtirok etishmoqda.
Xarkiv
Harbiy medik va taktik meditsina instruktori, 11 iyun kuni halok bo‘lgan Yevgeniy Xrapkoning dafn marosimi oldidan qabristonning ko‘rinishi. Ukraina nashrlari yozishicha, Xrapko yuzlab kishilarning hayotini saqlab qolgan. 
Xarkiv yaqinidagi pozitsiyada rossiyalik harbiylar zarba berayotganida xavfsiz joyga o‘tayotgan ukrain harbiylari. Ruslar Xarkiv oblastining ayrim hududlarida qarshi hujumga o‘ta boshlagan.
Donetsk
«Donbass xaloskorlari» yodgorligi yaqinida ko‘tarilgan tutun. 18 iyun kuni Donetsk shahri intensiv o‘qqa tutilishi oqibatida o‘zini o‘zi mustaqil deb e’lon qilgan DXR FVVning uch xodimi halok bo‘lgan, yana bir necha kishi yaralangan.
Donetskdagi ko‘chalardan birining artilleriya zarbasidan keyingi ko‘rinishi. Vayronalar orasida — inson jasadi yotibdi. «DXR» vakillari shahardagi bir qancha rayonlarga snaryadlar kelib tushgani haqida xabar berishgan.
Donbass shimoli
Popasnayadagi vayron bo‘lgan uy. Britaniya razvedkasining 17 iyun kuni e’lon qilingan ma’lumotlariga ko‘ra, rossiyalik harbiylar Popasnaya yo‘nalishida ilgarilashga harakat qilmoqda, bu qismlar Severodonetskni janubdan qurshovga olishi ko‘zda tutilgan.
Lisichanskda kassetali raketa zarbasi vaqtida halok bo‘lgan o‘g‘lining tepasida yig‘layotgan ota. Ukraina qurolli kuchlari ma’lumotiga ko‘ra, shaharni o‘qqa tutish davom etmoqda. 
Ko‘ngillilar Donetsk oblasti Nyu-York posyolkasida ko‘zi ko‘rmay qolgan, oilasiz 76 yoshli ayolni olib ketmoqda. Posyolka front chizig‘iga yaqin joylashgan. 
Kramatorskdagi shifoxonada tibbiy yordam ko‘rsatilishini kutayotgan ayol. Rossiya harbiylari shahar bo‘ylab aviazarba berishi oqibatida uning yuziga derazalar siniqlari uchib kelgan.
Ukraina armiyasi vertolyotlari Lisichansk hududida. Rossiya bu rayonda Ukraina qurolli kuchlarini o‘qqa tutish va Severodonetskni egallash uchun harakat qilishda davom etmoqda.
Severodonetskdagi «Azot» kimyoviy zavodi harbiy zarbadan keyin. Oblast gubernatori Sergey Gayday 17 iyun kuni zavod hududidagi boshpanalarda 568 kishi, jumladan 38 nafar bola qolganini xabar qilgandi.
Privole — Lugansk oblasti g‘arbidagi kichik shahar, u  Lisichansk va Severodonetskka yaqin joylashgan. 13 iyun kuni ukrain politsiyachilari va ko‘ngillilar bu yerdan o‘nlab tinch aholi vakillarini evakuatsiya qilishga muvaffaq bo‘lishgan.